
די שעהען פֿון שגעון:
 דעם בדחנס פֿאַרמעסט קעגן דער צײַט אין י. ל. פּרצעס ״בײַ נאַכט אױפֿן אַלטן מאַרק״
 
פֿאַראַן ליטעראַרישע טעקסטן, װאָס ס׳איז גענוג זײ איבערצולײענען אײן מאָל, און מען קען גלײַך דערגײן צום עיקר, זען מיט אַ מאָל װאָס דער מחבר האָט אין זינען געהאַט בײַם צונױפֿבינדן אַ קינסטלערישע גאַנצקײט פֿון באַזונדערע װערטער און זאַצן.  פֿאַראַן אַנדערע, װאָס פֿאָדערן פֿונעם לײענער אַ גרעסערע אָנשטרענגונג און װאָס מאָנען מע זאָל צו זײ צוריקקומען אָבער און װידער אַ מאָל און קלאַפּן, זיך בעטן, כּורעים פֿאַלן, ביז דער באַשײד װעט נתגלה װערן.  און אַז ער װעט נישט נתגלה װערן?  איז דאָס גאַנצע געראַנגל אומזיסט געװען? נישט אומזיסט, טרײסט די מאָדערנע תּורה פֿון ליטעראַטור־װיסנשאַפֿט.  ס׳איז נאָך אַלץ כּדאַי, נישט געקוקט אױפֿן געװאַלדיקן פֿאַרנעם פֿונעם קאַמף און נישט קוקנדיק אױף דעם, װאָס קײן גאַראַנטיעס פֿון הצלחה פֿאַרמאָגט מען נישט.  דאָך כּדאַי צו זוכן און זיך גריבלען, װײַל דער פּראָצעס אַלײן איז שױן אַ גענוגנדיקער באַלױן.  
פֿון יעדן װאָרט פֿון תּורת־משה ציִען זיך גאָלדענע פֿעדעם פֿון ייִדישקײט איבער הונדערטער יאָרן—פֿון אַ װאָרט װערט אַ װעלט מיט װעלטן, פֿון אַ פּינטעלע װערט אַ ים, און עס האַלט זיך אױף ״די גאָלדענע קײט״ פֿון  ״פּינטעלע־ייִד״—דאָס האָבן דורי־דורות פֿון ייִדישע קעפּ געטײַטשט, פֿאַרטײַטשט און איבערגעטײַטשט יעדן אות פֿונעם הײליקן חומש.  אָבער ניט נאָר בנוגע רעליגיעזע טעקסטן האָט די שליטה דער כּוח פֿון אױסטײַטש־פּראָצעס.  װעלטלעכע ליטעראַטור איז אױך ביכולת צו שאַפֿן װעלטן מיט װעלטעלעך.  פֿאַרשטײט זיך, קאָמפּליצירטקײט איז נאָך נישט קײן גאַראַנטיע פֿון גרױסקײט, און אַ מאָל קען אַ פּשוטער און דורכזיכטיקער טעקסט זײַן אָן אַ שיעור רײַכער און װערטיקער װי אַ פֿאַרפּלאָנטערטער קנױל פֿון סודות און סתּירות.  נאָר דװקא דער קאָמפּליצירטער טעקסט ציט צו דעם ליטעראַטור־פֿאָרשער און קריטיקער: דאָס איז זײַן ״בעסטע סחורה״.  
אַז מען באַטראַכט פּרצס דראַמע ״בײַ נאַכט אױפֿן אַלטן מאַרק״ (װײַטער אין טעקסט: בנאאַ״מ), דערזעט מען גלײַך, אַז מע האָט צו טאָן מיט אַ ביז גאָר קאָמפּליצירט װערק.  און נישט נאָר לאָזט זיך נישט די פּיעסע לײַכט אױסטײַטשן פֿאַר אונדז הײַנט, נאָר שױן אין דער צײַט, װען זי איז געשאַפֿן געװאָרן, האָט מען זיך באַקלאָגט, אַז איר לשון און געבױ זײַנען אומפֿאַרשטענדלעך און צעפֿאַלן זיך אױף שטיקער (שמערוק v).  ס׳איז אױך כּדאַי צו דערמאָנען, אַז כאָטש מען האָט שױן לאַנג אָנערקענט דאָס װיכטיקע אָרט פֿון בנאאַ״מ אין קאַנאָן פֿון דער מאָדערנער ייִדישער ליטעראַטור, איז די קריטישע באַהאַנדלונג פֿון דער פּיעסע געװען אַ לאַנגע צײַט גאַנץ באַגרענעצט—אַ סבֿרא, אַז אַ סך קריטיקערס איז גאָר שװער געװען צו דערגײן צו עפּעס אַ טאָלק מיט פּרצס סאַמע קאָמפּליצירצטער דראַמאַטישער שאַפֿונג.  חנא שמערוק איז געװען דער, װאָס האָט זיך דרײסט גענומען צו דער דראַמע און האָט אױסגעאַרבעט אײנעם פֿון די באַדײַטנדיקסטע טעקסטן פֿון דער מאָדערנער ייִדישער ליטעראַטור־װיסנשאַפֿט: אַ קריטישע אױסגאַבע און אַן אַרומנעמיקן קאָמענטאַר אױף פּרצעס ״ייִאוש־װיזיע״, װי ער האָט אָנגערופֿן די דאָזיקע דראַמע.  שמערוקס באַהאַנדלונג פֿון פּרצעס ייִאוש איז אױף אַ פּאַראַדאָקסאַלן אופֿן געװאָרן אַ קװאַל פֿון מוט און האָפֿענונג פֿאַרן נײַעם דור ייִדישע פֿאָרשערס.  
צי האָט אונדז אָבער שמערוק געגעבן אַן אױסשעפּיקע אינטערפּרעטאַציע פֿון דער פּיעסע?  יאָ און נײן.  זײַן אױסטײַטשונג איז אַ גרױסער אױפֿטו פֿון אױפֿזאַמלען אָן אַ שיעור היסטאָרישע און פֿילאָלאָגישע מאַטעריאַלן און אױפֿבױען אַ פֿרישע און איבערצײַגנדיקע טעאָריע װאָס שײך דעם באַהאַלטענעם מײן פֿונעם טעקסט—אַן אױפֿטו פֿון אַ פֿילאָלאָגישן גאָון, װעלכע קײנער װעט שױן אפֿשר ניט מסוגל צו זײַן איבערצושטײַגן.  נאָר ס׳איז נישט דער סוף פֿונעם אױסטײַטש־געראַנגל: עס בלײַבט נאָך װאָס צו זאָגן און מיט װאָס זיך צו פֿאַרמעסטן.  און דער גרױסער שמערוק אַלײן האָט דאָס אָנערקענט: ער האָט ניט מורא געהאַט זיך מודה צו זײַן, אַז אַ סך אײנצלהײטן זײַנען אים נישט קלאָר, און אַפֿילו װאָס שײך די גרעסערע עיקר־פֿראַגעס װעגן פּרצעס אידעיִשע כּװנות קען ער בלױז פֿירלײגן אַ צאָל מעגלעכקײטן.  אַזױ אַרום, ס׳לױנט זיך צוצוקומען צו בנאאַ״מ עלעהײ פֿון דאָס נײַ און אַ קוק צו טאָן מיט פֿרישע אױגן אױף דער דאָזיקער װיזיע פֿון ייִאוש.  און אפֿשר גאָר נישט פֿון ייִאוש?  אַ קשיה אױף אַ מעשׂה. . .  
די איצטיקע אַרבעט איז אַ פּרוּװ צו אַנאַליזירן אײן באַזונדערן אַספּעקט פֿון בנאאַ״מ , דהײַנו די ראָלע פֿון צײַט און בפֿרט דעם בדחנס קאָמפּליצירטע באַציִונג צו די אַבסטראַקטע כּוחות און קאָנקרעטע פֿיזישע סימנים פֿון צײַט, װאָס באַװײַזן זיך אין דער פּיעסע.  חנא שמערוק און אבֿרהם נאָװערשטערן האָבן אין זײערע אינטעפּרעטאַציעס פֿון בנאאַ״מ בײדע באַװיזן, אַז אױב ס׳איז בכלל מיגלעך צו רײדן װעגן ״דעם הױפּטהעלד״ אין דעם פֿאַל, איז דאָס דװקא דער בדחן—דער פֿילזײַטיקסטער און טיפֿסטער פּאַרשױן אין דער דראַמע, װאָס ער באַטײליקט זיך אין דער האַנדלונג פֿון אָנהײב ביזן סוף און אין אַ געװיסן זין פֿאַרסך־הכּלט די רײד פֿון די אַנדערע פּאַרשױנען.  דער בדחן איז דער אײנציקער װאָס מאַכט דורך אַ גײַסטלעך־אידעאָלאָגישע אַנטװיקלונג אין פֿאַרלױף פֿון דער דראַמע.  זײַן באַציִונג מיט און צו דער צײַט איז נישט נאָר אַ שליסל צו זײַן באַזונדערער פֿונקציע אינעם װערק, נאָר ס׳איז אױך, גאַנץ מעגלעך, אַ שליסל צום גאַנצן װערק.  
בנאאַ״מ איז פֿול מיט װערבאַלע דערמאָנונגען װי אױך װיזועלע און הערעװדיקע סימנים פֿון צײַט.  קודם־כּל איז כּדאַי צו דערמאַנען, אַז די גאַנצע האַנדלונג פֿון דער דראַמע איז אײַנגעצאַמט אין טערמינען פֿון צײַט: ״פֿון זון־אונטערגאַנג ביז אױפֿגאַנג װערנד אַ האַרבסטנאַכט״ (ז׳ 225).  די זון, װאָס זי גײט אונטער און אױף, איז דער הױפּט־סימן פֿון צײַט בכלל און פֿון דער באַזונדערער צײַט אין דער פּיעסע בפֿרט.  די צײַט פֿון פֿאַרגאַנגענהײט שפּילט אַ ספּעציעל װיכטיקע ראָלע אין בנאאַ״מ : די פּיעסע איז פֿול מיט דערמאָנונגען פֿון אַמאָליקע געשעענישן, פּאַסירונגען פֿון אַלטע פֿאַרגאַנגענע טעג.  שױן אינעם נאָמען פֿונעם װערק געפֿינען מיר דעם אַדיעקטיװ ״אַלט״, און דער סאַמע אָנהײב פֿונעם ערשטן אַקט אַנטהאַלט דעם לעקטאָרס דערמאָנונג פֿון די ״אַ מאָל״ אומגעקומענע קלעזמאָרים (שורה 4), היות די טעמע פֿון זײַן קומעדיקער רעפּליקע איז דער ״לאַנג פֿאַרגעסענער גאָט״ (13). 
װי עס באַמערקט נאָװערשטערן, װערט אין דער פּיעסע געשאַפֿן אַ געפֿיל פֿון אַ ״סוביעקטיװער צײַט״ (נאָװערשטערן 87).  די צײַט קען מען בײַטן, אָפּשטעלן און צואַײַלן, און דער העלד, װאָס אַזאַ אַקטיװע באַציִונג מיט דער צײַט װערט זײַן הױפּט־כאַראַקטעריסטיק איז אָן אַ ספֿק דער בדחן.  דער ערשטער הױפּט־עטאַפּ פֿונעם בדחנס פֿאַרמעסט מיט דער צײַט איז זײַן פֿיקסירונג פֿונעם ציפֿערבלאַט פֿון שטאָטזײגער, װאָס האָט זיך שױן לאַנג אָפּגעשטעלט, נאָר הײבט זיך אָן צו באַװעגן אונטערן כּוח פֿון בדחנס היפּנאָטישן קוק.  דער בדחן װיל, אַז דער זײגער זאָל שלאָגן צװעלעף, װאָס איז די צײַט פֿון מתים און רוחות.  דװקא אין דער צײַט, װאָס מען אַסאָציִיִרט מיט טױט, זוכט דער בדחן אַ דערלײזונג.  בלױז דורך אַ דירעקטן קאָנטאַקט מיט טױט קען מען דעם טױט גובֿר זײַן—אַ מאָטיװ װאָס האָט, פֿאַרשטײט זיך, אַ בפֿירוש שײַכות צו קריסטלעכקײט.  די דראַמע איז פֿול מיט משיחישע מאָטיװן, און ס׳איז קלאָר, אַז דעם בדחנס פֿאַרמעסט קעגן דער צײַט איז אױך אַ פֿאַרמעסט קעגן טױט, און אױך קעגן דעם רבונו־של־עולם אַלײן.  דער בדחן באַהאַלט ניט זײַנע גרױסע אַמביציעס צו פֿאַרטרעטן גאָט, כאָטש קײן קלאָרן פּלאַן פֿאַרמאָגט ער נאָך נישט: ״גאָטס װעלט װעל איך פֿירן! / לאָז איך נאָר װוּ אַהין דערמאַנען״ 
(482-483).  זײַן גרעסטע שׂונא אין דעם אָ פֿאַרמעסט איז די צײַט, װאָס מאַכט אַן עק צו דער נאַכט און ברענגט טױט.  
דעם בדחנס זוכעניש פֿון ״װאָרט״ לױפֿט װי אַ לײטמאָטיװ איבער דער גאַנצער דראַמע, און אױב ס׳איז דאָ אינעם װערק אַ צענטראַלער געדאַנק, מוז מען אים אָנהײבן זוכן דװקא נאָכפֿאָלגנדיק דעם בדחנס באַמיִונגען צו דערשלאָגן זיך צו אַ װאָרט, װאָס זאָל זײַן אַ באַשײד און אַ דערלײזונג.  דאָס ערשטע װאָרט, װאָס ער געפֿינט איז ״שטױב״, װאָס מסתּמא שטעלט עס מיט זיך פֿאָר דעם אײביקן כּוח פֿון טױט (667).  דעם בדחנס צװײטער פּרוּװ איז ממש דער היפּוך פֿונעם ערשטן: עס פֿאַלט אים פּלוצעם אײַן, אַז דאָס װאָרט, װאָס ער זוכט, איז ״טאַנצן״        (1038).  דער גאַנצער ברענענדיקער כּוח פֿון דעם אָ צוגאַנג איז פֿאָרגעשטעלט דורך די חסידים, װאָס זײ טאַנצן מיט אָן אַ שיעור התלהבֿות און באַזינגען בשעת־מעשׂה דאָס טאַנצן (1223-1245).  ספּעציעל װיכטיק איז די רעפּליק פֿונעם פֿערטן חסיד: ״טאַנצן איז אַ גרױסע זאַך! / אָן אַ ספֿק! אָן אַ שאלה! / װאָס איז ׳מטה׳? װאָס איז ׳מעלה׳? / און ׳ימין׳ װאָס איז? און—׳שׂמאל׳? / אַז עס װינדלט, / אַז עס שװינדלט, / טאַנצט זיך גוט, טאַנצט זיך װױל. . .״ (1239-1245). 
  די קאַטעגאָריעס פֿון רױם, דהײַנו רעכטס און לינקס, זײַנען אינעם קאָנטעקסט פֿון דער דאָזיקער דראַמע פֿול מיט באַטײַטן.  די לינקע זײַט, װוּ עס געפֿינען זיך דער קלױסטער און דער מאַגיסטראַט, רעפּרעזענטירט די נישט־ייִדישע װעלט, היות די רעכטע צײַט מיט דער שול און קלױז איז די הײם פֿון ייִדישקײט.  פֿונעם חסידס װערטער איז נימצא, אַז אַפֿילו חסידות קען נישט געבן קײן איבערצײַגנדיקע ענטפֿערס אױף די גרױסע פֿראַגעס װעגן גאָט, גאָטס װעלט און גאָטס אױסגעקליבענעם פֿאָלק.  די קאַטעגאָריעס פֿון אױבן (הימל) און אונטן (ערד), װי אױך פֿון רעכץ (ייִדן) און לינקס (גױיִם) זײַנען נישט צו באַגרײַפֿן, איז דער אײנציקער מיטל זיך אַרײַנלאָזן אין טאַנץ.  אױף עפּעס אַ קורצן מאָמענט װעקן די חסידים אין בדחן אױף אַ האָפֿענונג—אפֿשר קען דאָס טאַנצן טאַקע אױפֿלעבן די טױטע: ״שיִער נישט לעבעדיקע גלאַנצן!״ (1258).  נאָר באַלד װערט אים קלאָר, אַז עס פֿעלט זײ אַן אמתע פֿרײד און אינערלעכע פֿרײַהײט, אַז זײ זײַנען נאָך גאָר װײַט פֿון זײַן אידעאַל פֿון פֿרײַהײט, װעלכן ער פֿאָרמולירט דורך אַ פֿאַרגלײַך מיט ניט־ייִדן: ״װי בײַ פּריצים אױף די באַלן!״ (1272).  
װען דער בדחן האָט שױן, דאַכט זיך, כּמעט אײַנגערעדט די מתים און גובֿר געהאַט די כּוחות פֿון צײַט און טױט, מישט זיך אַרײַן דער בלעכענער האָן פֿונעם שולדאַך.  דעם בדחנס געשלעג מיטן האָן איז די קולמינאַציע פֿון זײַן פֿאַרמעסט אין דער פּיעסע, און נישט צופֿעליק װערט דאָ צום ערשטן מאָל געניצט דאָס װאָרט ״שלאַכט״: עס האַנדלט זיך דאָ װעגן אַן אמתער מלחמה מיט אַ שׂונא, װאָס מע קען אים דערטאַפּן און דערגרײכן (1395).  דער בדחן איז פֿול מיט שׂינאה און צאָרן אין זײַנע רײד װעגן דעם האָן (1397-1399).  און דװקא אין דעם לעצטן און שװערסטן געשלעג בלײַבט דער בדחן אין גאַנצן אַלײן.  אין זײַן אַנאַליז פֿון די פֿאַרשײדענע זײגערס אין דער דראַמע טײַנעט שמערוק, אַז ס׳איז װיכטיק, אַז דװקא דער זײגער אױף דער לינקער (הײסט עס, פּױלישער) זײַט שטײט, בשעת דער זײגער פֿונעם ייִדישן קרעמער לױפֿט (שמערוק 186-187).  שמערוק טײַטשט דאָס אױס װי אַ באַװײַז אױף אַן אָפּגעשטאַנענקײט פֿון דער פּױלישער װעלט, װאָס איז נאָך נישט גרײט אָנצונעמען די ייִדן, װאָס זײ זײַנען צו װײַט פֿאָרױס.  
נאָר אַז עס קומט צום לעצטן קלאַפּ, װאָס מאַכט אַ סוף פֿונעם בדחנס געראַנגל, קומט דער קלאַפּ נישט פֿון דער ניט־ייִדישער לינקער העלפֿט פֿון דער סצענע, נאָר פֿון דער ייִדישער זײַט— און דװקא פֿון דער שול, װאָס איז, קען מען זאָגן, דאָס סאַמע האַרץ פֿון דעם ייִדישן רױם פֿון דער דראַמע.  נישט דער קלױסטער־טורעם צי דער זײגער־טורעם פֿון מאַגיסטראַט מאַכן אין גאַנצן חרובֿ דעם בדחנס טרױם פֿון אָפּשטעלן די צײַט, נאָר דער כּוח פֿון דער אײגענער ייִדישער צײַט טרעט אַרױס קעגן אים.  די ייִדישע װעלט האַקט איבער דעם משיחישן פֿיבערדיקן חלום: דאָס פֿאָלק איז גרײט צו װאַרטן.  אינעם עפּילאָג שלאָגן זיך די מתים על־חטא און באַשטעטיקן זײער שקלאַפֿערישן סטאַטוס: ״זע׳מיר שולדיק אַלײן״ (1445).  ס׳איז אױך װיכטיק צו באַמערקן, אַז מיר געפֿינען אַ גאַנץ נעגאַטיװע באַשרײַבונג פֿון דער שול און די כּוחות, װאָס זי שטעלט מיט זיך פֿאָר, נאָך פֿריִער אין דער דראַמע, װען דער לעקטאָר דערמאָנט דעם שולדאַך װי אַ פֿינצטערן כּוח, װאָס דריקט װי אַ שװערער עול אױפֿן בנין אונטן: ״אַן אַלטער מױער, / אײַנגעהילט אין טרױער, / אױסגענעצט פֿון טרערן. . .  / אונטער אײגענעם דאַך, דעם שװערן, / געדריקט. . . ״ (98-102).  קען מען דערפֿון אַרױסדרינגען, אַז לױטן לעקטאָרס מײנונג איז לכל־הפּחות אַ טײל פֿון ייִדישע לײדן אַ פּועל־יוצא פֿון ייִדנס אײגענע טוּונגען.  
נאָך זײַן געראַנגל מיטן האָן איז דער בדחן אַלײן מודה, אַז ער האָט ״איבערגעכאַפּט די מאָס״ (1478).  זײַן אַראָפּקומען פֿונעם שולדאַך מיט אַ פֿאַרבלוטיקטן קאָפּ דריקט אױס אַ קאַפּיטולאַציע: ״איך זאָג מיך אָפּ, פֿון אַלעם אָפּ!״ (1481).  צי האָט ער דען אין גאַנצן פֿאַרשפּילט דאָס געראַנגל?  אָדער האָט ער סוף־כּל־סוף געפֿונען ״דאָס װאָרט״?  דעם באַשײד דאַרף מען מסתּמא זוכן אין זײַן לעצטן מאָנאָלאָג, אין װעלכן ער װענדט זיך צום בלעכערנעם האָן.  נישט נאָר אָנערקענט ער דעם האָנס שליטה, נאָר עס װערט אים אין דעם מאָמענט קלאָר, אַז דװקא דער האָן רעפּרעזענטירט ״דאָס װאָרט״, װאָס ער האָט אַזױ לאַנג און שװער געזוכט: ״דו ביסט גערעכט. . .  / דײַן מישפּט איז גערעכט! / דו, אױף דײַן הױכן אָרט, / ביסט דאָס װאָרט, /דער סימבאָל / און—די פּאַראָל!״          (1490-1495).  דאַרף מען דאָ שטעלן די פֿראַגע: װאָס זשע איז דאָס װאָרט, װאָס דער האָן שטעלט מיט זיך פֿאָר?   אײן בפֿירושע מעגלעכקײט איז אַז דער האָן איז דער סימבאָל פֿונעם כּוח פֿון צײַט.  נאָכן אָנערקענען דעם ניצחון פֿונעם האָן, הײבט דער בדחן אָן צו קלאַפּן: אין אַ געװיסן זין װערט דער בדחן אַלײן אַ זײגער, ער גיט זיך אין גאַנצן איבער דעם כּוח און דעם אײַזערנעם געזעץ פֿון צײַט.  און ס׳איז װיכטיק צו באַמערקן, אַז זײַן קלאַפּן באַטאָנט װידער אַ מאָל די אײביקע פֿאַרבינדונג צװישן צײַט און טױט.  ער װיל קלאַפּן דרײַ מאָל, נאָר ער כאַפּט זיך״ און שטעלט זיך אָפּ נאָך צװײ קלעפּ: ער דערמאָנט זיך, אַז נתן דער שיכּור איז בײַ נאַכט געשטאָרבן.  װי שמערוק האָט באַװיזן, זיך באַניצנדיק מיט אַנ־סקיס פֿאָרשונגען פֿון ייִדישן פֿאָלקלאָר, איז דאָס קלאַפּן צװײ מאָל אַנשטאָט דרײַ, װען עמעצער איז געשטאָרבן, געװען אַן אַלטע ייִדישע טראַדיציע (שמערוק 316).  דער בדחן פּערסאָניפֿיצירט דאָ אַזױ אַרום דעם כּוח פֿון צײַט װאָס פֿירט אָן מיטן סדר פֿון לעבן און טױט.  
איז װאָס זשע מײנט דער בדחן מיט זײַן רוף ״אין שול אַרײַן!״ (1534)?  אַ סך קריטיקערס האָבן דעם דאָזיקן זאָג אױסגעטײַטשט אױף גאָר פֿאַרשידענע אופֿנים.  ס׳איז כּדאַי צו באַמערקן, אַז דער אָ רוף דערהערט זיך צום ערשטן מאָל שױן אין צװײטן אַקט, װען דער בדחן הײסט דעם טױטן חזן גײן אין שול דאַװנען.  דעמאָלט רופֿט זיך אָפּ דער שמשׂ מיט ״אין שול אַרײַן!״ (645).  אין אָט דעם פֿאַל װערט דער ציל פֿון גײן אין שול אַרױסגעזאָגט גאַנץ קלאָר: מען מוז מזכּיר זײַן די נשמות הקדושים.  אָבער פֿאַרן בדחן איז דער גאַנצער ענין פֿון קדושים גאָר ניט אַזױ פּשוט, װי עס װערט קענטיק פֿון זײַן שמועס מיט די נשמות פֿון די קדושים, װאָס פּראָקלאַמירן דעם קריסטלעכן אידעאַל ״די רעכטע באַק, די לינקע באַק״ (744).  ״מיר צײכענען מיט בלוט דעם װעג,״ זאָגן די קדושים, און דער בדחן רעאַגירט מיט אַ שאַרפֿן ״װוּ אַהין!״—אַ פֿראַגע־װאָרט װאָס האָט אָבער אַן אױסרוף־צײכן אַנשטאָט אַ פֿראַגע־צײכן און איז אַ רעטאָרישער אױפֿרוף פֿון ייִאוש און מורא (739-740).  באַלד דערנאָך קומט דעם בדחנס פּאַראַפֿראַז פֿון איובֿ לח, װאָס איז פֿול מיט ביטערע טענות קעגן גאָט, פֿאַר װאָס ער שטעלט ניט אָפּ די פּײַניקונג פֿון זײַנע קנעכט (753-757).  ס׳איז אָבער ניטאָ קײן פֿראַגע, אַז די ייִדישע רעליגיע װערט אױך דערמאָנט אין דער דראַמע פֿון אַ פּאָזיטיװן קוקװינקל.  דער לעקטאָר רעדט צום בײַשפּיל װעגן ״אַ פֿרײלעכן דלות״ אין קלױז, װוּ גרױסע פֿענצטער פֿלאַמען!״ (109, 111).  מען דערפֿילט אין די אָ װערטער דעם זעלביקן מאָטיװ פֿון אידעאַליזירטן חסידות, װאָס איז אַזױ באַרימט געװאָרן אין דער פֿאָרמולירונג פֿון ר׳ שלמה װעגן ״שבת־יום־טובֿדיקע ייִדן, / די נשמות פֿלאַקערן!״ פֿון פּרצס דראַמע ״די גאָלדענע קײט״.  נאָר ס׳איז אױך קלאָר, אַז רעליגיע, לכל־הפּחות אין איר איצטיקער פֿאָרמע, איז לױט בנאאַ״מ נישט מסוגל צו דערלײזן דאָס פֿאָלק.  
אַלע פּאָליטישע און קולטורעלע באַװעגונגען און אידײען װערן אין דער דראַמע פֿאָרגעשטעלט װי צו באַגרענעצט און פּרימיטיװ —זײ דערגײען נישט צום עיקר.  און דאָס נעמט אַרײַן ציוניזם, סאָציאַלע רעװאָלוציע, עמיגראַציע, קבלה, השׂכּלה, אינדוסטרעלן פּאָרגרעס, קלײנבירגערשאַפֿט און פּױלישן נאַציאָנאַליזם.  בנאאַ״מ איז כּולל אַ סך תּנכישע ציטאַטן און אַליוזיעס, נאָר ס׳איז קלאָר, אַז דאָס קרױנאָרט געהערט דאָ דעם ספֿר־קהלת, װאָס זײַן הױפּט־געדאַנק איז דװקא די אוממעגלעכקײט פֿון אַן אמתער באַנײַונג.  שױן אינעם פֿאָרשפּיל פּאַראַפֿראַזירט דער לעקטאָר די פּסוקים פֿון קהלת א, ח—װעגן דעם אױג װאָס קען נישט װערן זאַט פֿון זען און דעם אױער װאָס קען נישט אָנגעפֿילט װערן מיטן הערן (136-138).  אױך צום סאַמע סוף פֿון עפּילאָג געפֿינען מיר אין די לעצטע רעפּליקן פֿון פּרוש אַ פּאַראַפֿראַז פֿון די פּסוקים װעגן הבֿל־הבֿלים: ״נאַריש, נאַריש אַלץ און אײטל״ (1506).
[bookmark: _GoBack]מע װאָלט געקענט מײנען, אַז דער מאָדערנער דיכטער פּרץ װעט געבן דער פּאָעטישער שאַפֿערישקײט דעם אױבנאָן און װעט אפֿשר אין קונסט געפֿינען אַ דערלײזונג.  נאָר בנאאַ״מ באַשטעטיקט ניט דעם דאָזיקן צוגאַנג.  אמת, אַ דיכטער איז אין דער דראַמע פֿאַראַן, און אַפֿילו מער װי אײנער.  נאָר פּרץ שטעלט קײן דיכטער נישט אין צענטער פֿונעם װערק, און דאָס, װי עס װײַזט אױף נאָװערשטערן, מוז מען באַטראַכטן פֿאַר אַ װאָגיקער פֿעסטשטעלונג װעגן דער ראָלע פֿון פּאָעזיע און ליטעראַטור בײַ ייִדן און אין דער װעלט בכלל (נאָװערשטערן 73).  דער װאַנדערער, װאָס האָט אױך זײער אַ פּאָעטישע נאַטור און װאָס די גאַנצע דראַמע איז פֿאָרגעשטעלט װי זײַנער אַ חלום, גיט אַן אָנצוהערעניש, אַז אין זײַן שעפֿערישקײט איז ער נישט געטרײַ זיך אַלײן: ״רו איך, טרױם איך אױף אַ פֿרעמדן געלעגער״ (162).  צי האָט פּרץ דורך די אָ װערטער נישט אַרױסגעזאָגט עפּעס װעגן זיך אַלײן, דהײַנו, אַז ער האָט אױך געװעבט זײַנע דיכטערישע טרױמען אױפֿן פֿרעמדן געלעגער פֿון אײראָפּעיִשן מאָדערניזם?    דער דיכטער אין בנאאַ״מ זאָגט צום סוף, אַז ס׳איז כּדאַי צו ״װעבן״ פֿון אַלץ אין דער װעלט, נאָר קײן אמתע דערלײזונג װעט מען אין דעם נישט געפֿינען—ס׳איז נאָר אַן אופֿן אַ ביסל צו פֿאַרזיסן דעם טרױער.  דעם בדחנס רוף ״אין שול אַרײַן״ קומט דװקא נאָך אַ מאָנאָלאָג פֿונעם װאַנדערער, װעלכער באַװײַזט זיך װידער, עלעהײ נאָכן סוף פֿון זײַן ״טרױם״ און באַטאָנט פֿון דאָס נײַ די הױפּט־שװאַכקײט פֿונעם פּאָעטישן צוגאַנג: ״װוּ איז צװעק, װוּ איז ציל?״ (1530). 
אומקלאָרקײט װי אַ באַזונדערע קאַטעגאָריע פֿון פֿיזישן און גײַסטלעכן לעבן איז בכלל אַ װיכטיקער מאָטיװ אין בנאאַ״מ .  מע קען ניט דערזען, דערמאָנען, דערטאַפּן, דערזאָגן.  באַטראַכט דעם פֿאָלגנדיקן בײַשפּיל פֿונעם בדחנס באַרימטן מאָנאָלאָג װעגן ״װאָרט״: ״כ׳האָב עפּעס אַ װיכטיק װאָרט פֿאַרגעסן״ (200), און װײַטער: ״איז פֿול די חורבֿה מיט אַלטע שאָטן, / עפּעס הײליקע אַלערלײ. . .  / עפּעס װײנען זײ, עפּעס זאָגן זײ. . . ״ (205-208).  נישט צופֿעליק איז די דראַמע פֿול מיט אַזעלכע װערטער, װי ״עפּעס״, ״עמעץ״, ״עטװאָס״ אאַז״װ: אַ סך פֿון די פּאַרשױנען און זײערע רײד און געדאַנקען זײַנען צעשװוּמען אין אומקלאָרקײט און אומפּרעציזקײט.  אַ גרױסע צאָל פּאַרשױנען באַװײַזן זיך אָן נעמען, און אַ מאָל װײסן זײ אַלײן ניט װי זײ הײסן.  די צענטראַלע פֿיגור פֿון דעם סאָרט איז ״עמעץ״, װאָס די אָ באַצײכענונג װערט כּמעט אַ נאָמען, אָדער גיכער אַ פּאַראָדיע פֿון אַ נאָמען.  מע קען דאָ אױך דערמאָנען די אומקלאָרקײט פֿון ביִאָלאָגישן מין, װאָס איז אױך אַ שטענדיקער מאָטיװ אין בנאאַ״מ , אָנהײבנדיק פֿון הערמאַפֿראָדיטישן געץ אין מיטן דעם אַלטן מאַרק.  
די קבלה־מאָטיװן שפּילן אױך אַ װיכטיקע ראָלע אין דער דראַמע, און מען קען זײ ניט אין גאַנצן איגנאָרירן בײַם אַרומרײדן דעם בדחנס פֿאַרמעסט קעגן דער צײַט.  מע מוז, פֿאַרשטײט זיך, זײַן אָפּגעהיט פֿון פּרוּװן אַרײַנצוטײַטשן צו פֿיל קבלה אין פּרצס מאָדערניסטישער װיזיע, נאָר עטלעכע מאָטיװן זײַנען אַזױ דורכזיקטיק, אַז זײ בעטן זיך באַמערקט צו װערן.  קודם־כּל איז אין דער דראַמע דאָ אַ מקובל, װאָס ער װאַנדערט זיך אַרום איבערחזרנדיק די זעלבע קלישעען װעגן נוטריקון און לפּ״קן.  דער פּרוש באַניצט זיך אױך אַ מאָל מיט קבלישע טערמינען און השׂגות, למשל אין זײַנע דערמאָנונגען פֿון דער קליפּה, װאָס לױט אים האָט זי אַרומגענומען די װעלט.  אָבער אַ סך אינטערסאַנטער איז דער מאָטיװ פֿון שבֿירת־הכּלים, װאָס באַװײַזט זיך עטלעכע מאָל און אין פֿאַרשידענע פֿאָרמעס.  שױן אין ערשטן אַקט פּלאַצן די צװײ פֿלעשער מעדיצין, װאָס ״עמעץ״ טראָגט אַרױס פֿונעם פֿעלדשערהױז.  זײ װערן צעבראָכן מחמת דעם נאַכטמײדל, װאָס על־פּי־צופֿאַל פֿאַלט אַראָפּ אױפֿן אַרױסקומענדיקן ״עמעץ״.  אין דעם דאָזיקן עפּיזאָד װעגן צעבראָכענע פֿלעשער קען מען אױך דערזען אַ גאָר טשיקאַװע פֿאַרבינדונג מיט דער דערמאָנונג פֿון ״מוכּת־עץ״ אין אָנהײב פֿונעם ערשטן אַקט: דער באַגריף פֿון מוכּת־עץ (מסכתּא כּתובות פּרק א) האָט דאָך אױך צו טאָן מיט אַ צופֿעליקער צעפּלאַצונג.  די אָ פֿאַרבינדונג װערט נאָך קלערער, אַז מע באַטראַכט די סעקסועלע אײבערטענער פֿון דעם עפּיזאָד מיט די צעבראָכענע פֿלעשער: דאָס פּלאַצן איז דאָך דער פּועל־יוצא פֿון אַ באַגעגעניש מיט אַ זונה.  צום סאַמע סוף פֿון בנאאַ״מ געפֿינען מיר נאָך אַן אױסדרוק פֿונעם זעלבן מאָטיװ פֿון שבֿירת־הכּלים.  צװײ ״שטימען״ באַשרײַבן צװײ פּאַסירונגען, װאָס זײ בײדע זענען אין תּוך אײן און די זעלבע זאַך: די ערשטע שטים דערצײלט פֿון אַן אָפּשפּיגלונג פֿון אַ פּנים אין װאַסער, װאָס װערט צעבראָכן דורך אַ קאַן, און די צװײטע שטים באַשרײַבט אַ צעבראָכן קריגל, פֿון װעלכן עס װערט אױסגעגאָסן דער װײַן, ביז דער לעצטער טראָפּן װערט אױסגעװעפּט (1419-1426).  דער קאָמפּליצירטער באַגריף פֿון שבֿירת־הכּלים דריקט בײַ פּרצן אױס דעם געדאַנק, אַז ס׳איז נישטאָ קײן שלימות אין דער װעלט.  קײן אמתע גאולה איז דאָך ניט מעגלעך, װען דאָס האַרץ פֿון דער װעלט איז אַ צעבראָכנס.  
ס׳איז באַזונדערס אינטערעסאַנט צו באַטראַכטן די זכרונות פֿונעם ייִדישן שרײַבער און זשורנאַליסט ב׳ װלאַדעק, װאָס װערן ציטירט אין שמערוקס בוך.  װלאַדעק באַשרײַבט פּרצס אומצופֿרידנקײט מיט זײַנע ייִדישע מיטצײַטלערס: זײ זײַנען אַלע געװען צו קלײן פֿאַר אים.  װלאַדעק דערצײלט, אַז פּרץ פֿלעגט אָפֿט מאָל זינגען אַן אַנדער װערסיע פֿון דעם חסידישן לידל, װאָס ער האָט אױך אַרײַנגעשטעלט אין בנאאַ״מ .  די צװײ װערסיעס פֿונעם לידל זײַנען גאָר פֿאַרשידן, נאָר דער עצם געדאַנק איז דער זעלבער, דהײַנו אַז די אױפֿגאַבע איז צו שװער פֿאַר די װאָס זײַנען אױסגעװײלט געװאָרן זי אױסצופֿירן.  ״׳די ייִדעלעך צו קלײן׳״, שרײַבט װלאַדעק, ״דאָס איז געװען זײַן גרעסטע פּײַן און גרעסטע איבערלעבונג.  אַלע ׳ייִדעלעך׳—ייִדישלעכע און ניט־ייִדישלעכע, ראַדיקאַלע און קאָנסערװאַטיװע, באַגאַבטע און ניט באַגאַבטע, זײ זענען אַלע געװען ׳צו קלײן׳ פֿאַר אים, צו דראָבנע, צו פֿאַרנומען מיט קלײנלעכע און אומװיכטיקע זאַכן״ (130-131).  ס׳זעט אױס, אַז פּרץהאָט נישט געזען אין זײַן דור קײן כּוח, װאָס װאָלט לױט זײַן מײנונג געװען ראָוי צו דערלײזן דאָס ייִדישע פֿאָלק.  צי האָט ער טאַקע געװאַרט אױף אַן אמתן משיח־בן־דוד?  מן־הסתּם האָט ער געהאַט אַן אַנדער חלום, אַ חלום פֿון אַ באַנײַונג און װידערגעבורט, װאָס זאָלן ברענגען אַ פּאָליטישע און גײַסטיק־קוטלורעלע גאולה.  ס׳איז אָבער ניט לײַכט געװען צו באַפֿרידיקן פּרצן—ער האָט געקוקט זײער טיף, גלײַך געזען שװאַכקײטן, סתּירות, תּעותן און שקרים.  אפֿשר דװקא דערפֿאַר האָט ער אינעם צענטער פֿון זײַן װיכטיקסטער דראַמע געשטעלט אַ בדחן, אַ לץ—אַ חתונה־פֿאַרװײַלער.  בדחנות איז אפֿשר אַ מאָל מסוגל צו דערטאַפּן דעם אמת, נאָר עס האָט צו פֿיל סתּירותדיקײט און ניט־דערזאָגטקײט, עס זאָל קענען פֿירן.  קײן אמתע באַנײַונג קען פֿון בדחנות ניט אַרױסקומען—נאָר אַ ביסל געלעכטער.  

